K O N T R A K T    
uzatvorený medzi Ministerstvom financií Slovenskej republiky 
a 
DataCentrom 

Článok I.
Účastníci kontraktu

1.	Ministerstvo financií Slovenskej republiky
právna forma:		ústredný orgán štátnej správy
sídlo: 		Štefanovičova ul. č. 5, 817 52 Bratislava 15
zastúpené: 		Ing. Petrom  Kažimírom, podpredsedom vlády SR a ministrom financií SR
IČO: 		00151742
( ďalej „MF SR“ )
a
2.	DataCentrum 
právna forma:		rozpočtová organizácia
sídlo: 		Cintorínska ul. č. 5, 814 88  Bratislava
zastúpené: 		Ing. Mojmírom  Kollárom, riaditeľom DataCentra
IČO: 		00151564
( ďalej „DC“ )

berú na vedomie, že v zmysle uznesenia vlády Slovenskej republiky č. 1370 z 18. 12. 2002 tento kontrakt nie je právnym úkonom v zmysle Obchodného zákonníka, ale interným plánovacím a organizačným dokumentom vymedzujúcim vecné, finančné a organizačné vzťahy medzi MF SR a DataCentrom v oblasti realizácie činností a ich financovania pri plnení verejných funkcií a verejnoprospešných činností.
DataCentrum je rozpočtovou organizáciou v priamej riadiacej pôsobnosti MF SR, ktorá je svojim rozpočtom napojená na rozpočet rozpočtovej  kapitoly MF SR. 
V zmysle štatútu DataCentrum: 
(1)	DataCentrum
a)	koordinuje, gestoruje a metodicky usmerňuje tvorbu koncepcie rezortného informačného systému, rozvoj rezortného informačného systému a jeho častí v procese jeho tvorby, aktualizácie a realizácie,
b)	zabezpečuje získavanie, spracúvanie a poskytovanie informácií z oblasti štátneho rozpočtu, štátnej pokladnice, daňovej, colnej, finančnej, majetkovej a z ďalších rezortných a mimorezortných oblastí za účelom podpory analytických, riadiacich a legislatívnych činností rezortu, vrátane technickej, programovej a komunikačnej podpory, bezpečnosti a ochrany rezortného informačného systému, 
c)	vytvára a realizuje projekty informačných systémov, 
d)	formuluje štandardy, metodické, organizačné a legislatívne podmienky pre integráciu, vzájomnú prepojiteľnosť častí rezortného informačného systému a pre bezpečnosť rezortného informačného systému,
e)	realizuje výskum a vývoj v oblasti  informačných a komunikačných technológií zameraný na tvorbu centrálnej informačnej a komunikačnej infraštruktúry na národnej úrovni v rozsahu svojich kompetencií,
f)	prostredníctvom špecializovaného organizačného útvaru CSIRT.SK (Computer Security and Incident Response Team):
1.	efektívne spolupracuje s orgánmi štátnej správy (napr. Ministerstvom vnútra Slovenskej republiky, Ministerstvom dopravy, pôšt a telekomunikácií Slovenskej republiky, Telekomunikačným úradom Slovenskej republiky, Národným bezpečnostným úradom), orgánmi činnými v trestnom konaní a právnickými a fyzickými osobami (poskytovateľmi internetu, telekomunikačnými operátormi, dodávateľmi IKT služieb),
2.	poskytuje služby štátnej správe v oblasti informačnej bezpečnosti.
3.	realizuje projekty v oblasti výskumu a vývoja zamerané na informačnú a kybernetickú bezpečnosť na národnej a medzinárodnej úrovni v spolupráci s relevantnými Ústrednými orgánmi štátnej správy, Slovenskou akadémiou vied, vysokými školami a ostatnými výskumno-vývojovými pracoviskami.

Článok II.
Trvanie kontraktu
Kontrakt sa uzatvára na obdobie od 1. 1. 2016 do 31. 12. 2016.

Článok III.
Predmet kontraktu
1.	Predmetom kontraktu je :
a)	riešenie úloh pre informačnú podporu Ministerstva financií Slovenskej republiky definovaných a potvrdených jednotlivými odbornými útvarmi MF SR, 
b)	činnosť podporujúca dátovú, programovú, technickú a komunikačnú integráciu informačných  systémov rezortu,
c)	správa a prevádzka vybraných informačných systémov, 
d)	úprava vzťahov medzi  účastníkmi kontraktu v súlade s požiadavkami ustanovenia § 8 zákona č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „zákon o ochrane osobných údajov“). 

2.	Úlohy špecifikované  podľa bodu 1a), 1b) a 1c) tohto článku sú pokryté kapacitou v rozsahu finančných prostriedkov alokovaných v rozpočte DataCentra. Úlohy sú špecifikované v identifikačných  listoch a tvoria prílohu č. 1 tohoto kontraktu. 

Článok IV.
Ochrana osobných údajov
1.	Účastníci kontraktu sa dohodli, že tento kontrakt je písomnou zmluvou v súlade s ustanoveniami § 8 ods. 1, 3 a 4 zákona č. 122/2013 Z. z. o ochrane osobných údajov a o zmene a doplnení niektorých zákonov (ďalej len „zákona o ochrane osobných údajov“).
2.	MF SR, v zmysle §6 zákona o ochrane osobných údajov, je prevádzkovateľom informačných systémov osobných údajov špecifikovaných  v prílohe č. 1 tohto kontraktu.
3.	DataCentrum, na základe štatútu, tohoto kontraktu a v zmysle § 8, ods. 1 zákona o ochrane osobných údajov, je sprostredkovateľom.
4.	MF SR týmto vyhlasuje, že pri výbere DataCentra ako sprostredkovateľa postupoval podľa § 8 ods. 2 zákona o ochrane osobných údajov.
5.	DataCentrum, ako sprostredkovateľ, je oprávnené spracúvať osobné údaje v informačných systémoch osobných údajov špecifikovaných v prílohe č. 1 tohoto kontraktu počas doby trvania kontraktu.
6.	DataCentrum ako sprostredkovateľ spracováva osobné údaje spôsobom uvedeným v zákone o ochrane osobných údajov.
7.	Ostatné požiadavky vyplývajúce z § 8 ods. 4 zákona o ochrane osobných údajov sú uvedené v prílohe č.1 tohoto kontraktu.
8.	MF SR súhlasí, aby DataCentrum spracúvanie osobných údajov vykonávalo aj prostredníctvom iných osôb (subdodávateľov) v súlade s § 8, ods.5 zákona o ochrane osobných údajov.

Článok V.
Spôsob financovania
1.	Náklady na úlohy uvedené v bode 1. článku III. sú pokryté do výšky schváleného  rozpočtu DataCentra na rok 2016.
2.	Rekapitulácia kapacít v čl/hodinách potrebných na riešenie úloh uvedených v bode 1. a špecifikovaných podľa bodu 2. článku III. je uvedená v prílohe č. 2 tohto kontraktu. V prípade potreby zmeny rozsahu a kvality služieb bude takáto zmena realizovaná dohodou medzi účastníkmi kontraktu formou písomného dodatku .
3.	Rozpočet DataCentra na rok 2016 je uvedený v prílohe č. 3 tohto kontraktu. 

Článok VI.
Povinnosti a práva účastníkov kontraktu
1.	Ministerstvo financií Slovenskej republiky:
a)	zabezpečí financovanie predmetu kontraktu uvedeného v bode 1. článku III. a špecifikovaného  prílohe
 č. 1 a č. 2,
b)	vykoná kontroly plnenia úloh dohodnutých v kontrakte v stanovenom termíne,
  
2.	DataCentrum:
a)	zabezpečí vecné a časové plnenie predmetu kontraktu uvedeného v článku III.,
b)	neprekročí náklady určené na plnenie predmetu kontraktu podľa článku V.,
c)	včas informuje vedúceho služobného úradu, ako správcu kapitoly, o prípadných finančných problémoch, ktoré 
sa vyskytnú v priebehu plnenia  predmetu kontraktu.
3.	Obe strany budú zachovávať mlčanlivosť o dôverných informáciách získaných pri plnení záväzkov z tohto kontraktu. Dôvernými informáciami nie sú informácie, ktoré sa bez porušenia tejto zmluvy stali verejne známymi, informácie získané oprávnene inak, ako od druhej zmluvnej strany a informácie, ktoré je objednávateľ povinný sprístupniť podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.

Článok VII.
Spôsob a termín vyhodnocovania kontraktu
1.	Správu o hodnotení plnenia predmetu kontraktu, vrátane odpočtovania nedostatkov vysokej závažnosti zistených vnútornými a externými audítormi, predložia účastníci kontraktu  prostredníctvom  vedúceho služobného úradu MF SR  na rokovanie porady vedenia MF SR do 15. 3. 2017.

Článok VIII.
Zverejnenie kontraktu a verejný odpočet
1.	Tento kontrakt zverejnia účastníci kontraktu na svojich internetových stránkach.

Článok IX.
Záverečné ustanovenie
1.	Všetky zmeny a doplnky tohoto kontraktu sa uskutočnia po vzájomnej dohode účastníkov kontraktu písomnými dodatkami.
2.	Neoddeliteľnou súčasťou kontraktu sú prílohy:
Príloha č. 1:  Identifikácia úloh DataCentra pre rok 2016
Príloha č. 2:  Rekapitulácia kapacitného krytia úloh DataCentra pre rok 2016
Príloha č. 3:  Rozpočet DataCentra na rok 2016

V Bratislave dňa:          

	     Peter  Kažimír, 						  Mojmír Kollár, 
podpredseda vlády SR a minister financií SR	riaditeľ DataCentra